মায়ানমারে আত্মহত্যা

মায়ানমারে আত্মহত্যা বর্তমানে একটি অত্যন্ত গুরুতর সামাজিক ও মানসিক স্বাস্থ্যগত সংকট হিসেবে দেখা দিয়েছে। ঐতিহাসিকভাবে দেশটিতে আত্মহত্যার হার বৈশ্বিক গড়ের নিচে থাকলেও, সাম্প্রতিক রাজনৈতিক সংঘাত বিশেষত ২০২১ সালের সামরিক অভ্যুত্থান এবং তৎপরবর্তী গৃহযুদ্ধ এই পরিস্থিতির অবনতি ঘটিয়ে এক উদ্বেগজনক উর্ধ্বগতি তৈরি করেছে।

 পরিসংখ্যান এবং প্রবণতা 
২০২১ সালের তথ্যানুযায়ী, দেশটিতে প্রতি ১,০০,০০০ জনসংখ্যায় আত্মহত্যার হার ছিল ২.৮৯, যা ২০২০ সালে রেকর্ডকৃত হারের (২.৮৯) সঙ্গে সামঞ্জস্যপূর্ণ।

বিশ্ব স্বাস্থ্য সংস্থার (WHO) ২০১৬ সালের একটি বিশ্লেষণে উল্লেখযোগ্য লিঙ্গভিত্তিক বৈষম্য পরিলক্ষিত হয়: মায়ানমারে নারীদের আত্মহত্যার হার (প্রতি লক্ষে ৯.৫) বৈশ্বিক গড়ের (৭.৭) চেয়ে লক্ষণীয়ভাবে বেশি ছিল, যেখানে পুরুষদের ক্ষেত্রে এই হার (৫.৯) ছিল বৈশ্বিক গড়ের নিচে।

২০২১ সালের ১ ফেব্রুয়ারি, যখন সামরিক জান্তা বা 'তাতমাদো' অং সান সু চি-র নির্বাচিত সরকারকে উৎখাত করে ক্ষমতা দখল করে, তখন থেকে মায়ানমারের মানসিক স্বাস্থ্য পরিস্থিতির এক নাটকীয় অবনতি ঘটে। গবেষকরা এই সময়কালকে "মানসিক স্বাস্থ্যের বিরুদ্ধে যুদ্ধ" হিসেবে অভিহিত করেছেন, যেখানে রাষ্ট্রীয় মদদপুষ্ট সন্ত্রাস এবং সর্বব্যাপী অনিশ্চয়তা নাগরিকদের মনস্তত্ত্বে গভীর ক্ষত সৃষ্টি করেছে।

আল জাজিরার প্রতিবেদন অনুযায়ী, সামরিক অভ্যুত্থানের পর থেকে তরুণ প্রজন্মের মধ্যে ক্ষোভ, আক্রোষ, তীব্র হতাশা এবং অসহায়ত্বের এক মহামারি ছড়িয়ে পড়েছে। অনেক তরুণ মনে করেন তাদের ভবিষ্যৎ চুরি করে নেওয়া হয়েছে। ইয়াঙ্গুন-ভিত্তিক একজন কাউন্সিলর, চেরি সো মিন্ট পর্যবেক্ষণ করেছেন যে, অভ্যুত্থানের আগে তার ক্লায়েন্টদের মধ্যে আত্মহত্যার প্রবণতা বিরল ছিল, কিন্তু এখন পরিস্থিতি আমূল বদলে গেছে; বর্তমানে তার প্রতি ১০ জন রোগীর মধ্যে ৭ জনই আত্মহত্যার কথা ভাবেন। কোভিড-১৯ মহামারির সময় অক্সিজেন ও জীবনরক্ষাকারী ওষুধের ওপর নিয়ন্ত্রণ আরোপ করে এবং বিরোধীদের নিয়ন্ত্রিত এলাকায় চিকিৎসা সহায়তা আটকে দিয়ে জান্তা সরকার এই সংকটকে আরও ঘনীভূত করেছে।

৭,৭২০ জন উত্তরদাতার ওপর পরিচালিত একটি অনলাইন জরিপে রাজনৈতিক অবস্থানের সাথে মানসিক স্বাস্থ্যের একটি শক্তিশালী যোগসূত্র বা কোরিলেশন পাওয়া গেছে। দেখা গেছে, যারা সেনাবাহিনী বা জান্তা-সমর্থিত গণমাধ্যমকে অবিশ্বাস করেন, তাদের মধ্যে উদ্বেগ  এবং বিষণ্নতার হার উল্লেখযোগ্যভাবে বেশি। গবেষণায় উঠে এসেছে যে, ৬১% উত্তরদাতা সম্ভাব্য বিষণ্নতায় এবং ৫৮% সম্ভাব্য উদ্বেগে ভুগছিলেন। লক্ষণীয় বিষয় হলো, যারা জান্তা সরকারকে সমর্থন করেন তাদের তুলনায় যারা তাদের অবিশ্বাস করেন, তাদের মানসিক স্বাস্থ্যের অবনতির ঝুঁকি অনেক বেশি।

২০১৭ সালের সামরিক অভিযানের পর লক্ষ লক্ষ রোহিঙ্গা বাংলাদেশে পালিয়ে আসে এবং কক্সবাজারের উখিয়া ও টেকনাফের ক্যাম্পগুলোতে আশ্রয় নেয়। গবেষণায় দেখা গেছে, এই ক্যাম্পগুলোতে বসবাসরত রোহিঙ্গা জনগোষ্ঠীর মধ্যে বিষণ্নতা এবং পোস্ট-ট্রমাটিক স্ট্রেস ডিসঅর্ডার (PTSD)-এর প্রাদুর্ভাব অত্যন্ত বেশি। একটি সমীক্ষায় দেখা গেছে, প্রায় ৩০% রোহিঙ্গা শরণার্থীর মধ্যে মাঝারি থেকে গুরুতর মাত্রার বিষণ্নতা এবং ৪.৯%-এর মধ্যে PTSD-এর লক্ষণ বিদ্যমান। অন্য একটি গবেষণা ইঙ্গিত দেয় যে, আত্মহত্যার চেষ্টার হার ০.১৮% থেকে ৭.৩% পর্যন্ত হতে পারে।

ইউএনএইচসিআর (UNHCR)-এর একটি প্রতিবেদন অনুযায়ী, ২০২৫ সালের জন্য প্রয়োজনীয় তহবিলে বিশাল ঘাটতি দেখা দেওয়ায় মানসিক স্বাস্থ্য ও মনোসামাজিক সহায়তা (MHPSS) কার্যক্রম সংকুচিত করতে হয়েছে। এর ফলে 'ডক্টরস উইদাউট বর্ডারস' (MSF)-এর মতো সংস্থাগুলো তাদের বেশ কয়েকটি মানসিক স্বাস্থ্য ক্লিনিক বন্ধ করতে বাধ্য হয়েছে, যা শরণার্থীদের হতাশাকে আরও গভীর করেছে। "দ্য ইলিউশন অফ চয়েস" শীর্ষক একটি প্রতিবেদনে MSF উল্লেখ করেছে যে, ক্যাম্পের রোহিঙ্গারা অনুভব করেন তাদের ভবিষ্যতের ওপর তাদের কোনো নিয়ন্ত্রণ নেই। এই ক্ষমতাহীনতা এবং অনিশ্চয়তার অনুভূতিই তাদের আত্মহত্যার দিকে ঠেলে দিচ্ছে। পরিবারের ভরণপোষণে অক্ষম পুরুষ এবং ক্যাম্পের অভ্যন্তরে লিঙ্গভিত্তিক সহিংসতার শিকার নারীদের মধ্যে এই প্রবণতা বিশেষভাবে প্রকট।

গবেষণায় দেখা গেছে, বাবা-মায়ের কাছ থেকে বিচ্ছিন্ন কিশোরী এবং তরুণীদের মধ্যে বিষণ্নতার হার সর্বোচ্চ। পরিবার থেকে বিচ্ছিন্নতা, খাদ্য নিরাপত্তাহীনতা এবং মৃত্যুর নিরন্তর ভয় তাদের মানসিক স্থিতিশীলতাকে সক্রিয়ভাবে ধ্বংস করে দিচ্ছে।

 আইনি কাঠামো 
১৮৬০ সালের দিকে ব্রিটিশদের দ্বারা ভারতীয় উপমহাদেশের জন্য প্রণীত দণ্ডবিধির ৩০৯ ধারা দেশটিতে এখনও বলবৎ রয়েছে। এই আইনের অধীনে, যে ব্যক্তি আত্মহত্যা করার চেষ্টা করেন এবং উক্ত অপরাধ সংঘটনের উদ্দেশ্যে কোনো কাজ করেন, তাকে বিনাশ্রম কারাদণ্ড যা এক বছর পর্যন্ত হতে পারে অথবা অর্থদণ্ড, কিংবা উভয় দণ্ডে দণ্ডিত করা হবে।।

 কুসংস্কার 
মায়ানমারের গ্রামীণ জনজীবনে 'নাট'  বা আত্মার প্রভাব অত্যন্ত প্রবল। মানসিক ও আচরণগত সমস্যা, বিশেষ করে সাইকোসিস বা অসংলগ্ন আচরণকে প্রায়শই "আত্মার আসর" হিসেবে ব্যাখ্যা করা হয়।

 সামরিক বাহিনী 
দলত্যাগী সৈন্যরা বিভিন্ন প্রতিবেদন ও সাক্ষ্যে সেনাবাহিনীর নিম্ন পদের সদস্যদের মধ্যে আত্মহত্যার ক্রমবর্ধমান প্রবণতার ইঙ্গিত দিয়েছেন। "ফোর কাটস" কৌশলের অংশ হিসেবে, জান্তা সরকার সৈন্যদের জঘন্য সব কর্মকাণ্ড যেমন গ্রাম জ্বালিয়ে দেওয়া, সাধারণ মানুষকে জীবন্ত পুড়িয়ে মারা এবং শিরশ্ছেদ করতে বাধ্য করছে। এই নৃশংসতাগুলো নিজের হাতে করার প্রত্যক্ষ ফলস্বরূপ অনেক সৈন্য মানসিকভাবে বিপর্যস্ত হয়ে পড়ছেন।।

 গণমাধ্যমের ভূমিকা 
একটি গবেষণায় দেখা গেছে যে, মায়ানমারের সংবাদপত্রে প্রকাশিত আত্মহত্যার প্রতিবেদনগুলোর ৮৭.৪ শতাংশেই আত্মহত্যার পদ্ধতির বিস্তারিত বর্ণনা থাকে, যা বিশ্ব স্বাস্থ্য সংস্থার (WHO) গণমাধ্যম নির্দেশিকার সরাসরি লঙ্ঘন। বেশিরভাগ প্রতিবেদনে মৃতের নাম, ছবি এবং ঘটনার নাটকীয় বিবরণ থাকে, অথচ সাহায্য পাওয়ার তথ্য বা হেল্পলাইন নম্বরগুলো থাকে লক্ষণীয়ভাবে অনুপস্থিত।

তথ্যসূত্র